DECIZIA COMISIEI
din 18 decembrie 2008
de modificare a Deciziei 2005/779/CE cu privire la includerea Siciliei pe lista regiunilor din Italia indemne de boala veziculoasă a porcului
[notificată cu numărul C(2008) 8344]
(Text cu relevanță pentru SEE)
(2009/2/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (1), în special articolul 10 alineatul (4) teza a treia,
întrucât:
(1)
Decizia 2005/779/CE a Comisiei din 8 noiembrie 2005 privind anumite măsuri de sănătate animală împotriva bolii veziculoase a porcului în Italia (2) a fost adoptată ca răspuns la prezența acestei boli în Italia. Decizia stabilește normele de sănătate animală cu privire la boala veziculoasă a porcului pentru regiunile statului membru în cauză care sunt recunoscute ca fiind indemne de boala veziculoasă a porcului și pentru acelea care nu au fost recunoscute ca fiind indemne de această boală. Aceste regiuni sunt enumerate în anexele la Decizia 2005/779/CE.
(2)
În Italia a fost implementat, timp de câțiva ani, un program de eradicare și de monitorizare a bolii veziculoase a porcului pentru ca toate regiunile din Italia să obțină statutul de zone indemne de boală.
(3)
Italia a transmis informații Comisiei privind statutul Siciliei de zonă indemnă de boală și a demonstrat că boala a fost eradicată în această regiune. În urma examinării informațiilor respective și având în vedere rezultatele favorabile ale implementării programelor anuale de eradicare și de monitorizare în Italia, este necesar să se recunoască faptul că Sicilia este indemnă de boala veziculoasă a porcului.
(4)
Prin urmare, Decizia 2005/779/CE ar trebui modificată în consecință.
(5)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2005/779/CE se modifică după cum urmează:
1.
în anexa I, după mențiunea referitoare la Sardinia se introduce următorul text:
„-
Sicilia”;
2.
în anexa II se elimină mențiunea referitoare la Sicilia.
Articolul 2
Prezenta decizie se adresează statelor membre.
Adoptată la Bruxelles, 18 decembrie 2008.